Gone Girl

Gone Girl on vuonna 2014 ensi-iltansa saanut David Fincherin ohjaama jännityselokuva. Se perustuu Gillian Flynnin samannimiseen romaaniin vuodelta 2012. Flynn myös käsikirjoitti elokuvan. Sen pääosissa ovat Ben Affleck, Rosamund Pike, Neil Patrick Harris, Tyler Perry ja Carrie Coon. Flynnin mukaan elokuva eroaa romaanista osittain ja tarina on jäsennelty elokuvassa eri tavalla. 
Elokuvan ensi-ilta oli New Yorkin elokuvajuhlilla 8. syyskuuta 2014. Yhdysvalloissa ja Suomessa ensi-ilta oli 3. lokakuuta 2014.
Juoni.
Viidentenä hääpäivänään Nick Dunne (Ben Affleck) palaa kotiin ja huomaa, että hänen vaimonsa Amy Elliott-Dunne (Rosamund Pike) on kadonnut. Amyn katoaminen kiinnittää median huomion. Nickin epäilyttävä käytös ja se että hän valehtelee avioliitostaan saa median ja ihmiset syyttämään häntä vaimonsa murhasta. Takaumakohtauksessa Amy kertoo heidän avioliitostaan, joka oli alussa onnellinen kunnes he molemmat jäivät työttömiksi. Amyn oli muutettava New Yorkista Nickin kotikaupunkiin North Carthageen, Missourin osavaltioon. Nickistä on sen jälkeen tullut laiska ja etäinen, ja hän on uskoton. Rikoskomisario Rhonda Boneyn (Kim Dickens) mielestä on epäilyttävää, miten vähän Nick tietää vaimonsa arjesta. Aviomies ei tiedä edes sitä, että Amy on raskaana. Boney löytää todisteita taloudellisista ongelmista ja siitä, että Amy on yrittänyt ostaa aseen. Todisteet tukevat Nickin syyllisyyttä, ja niin hänestä tulee pääepäilty.
Paljastuu että Amy onkin elossa ja että hän yritti saada Nickin näyttämään tappajalta. Vaimo on lavastanut murhan, josta kertovat kehnosti pesty veri keittiön lattialla, veriroiskeet ja rikkoutunut sohvapöytä. Naisen motiivi on kosto aviomiehelle. Amy myös esitti olevansa naapurin raskaana olevan naisen ystävä, jotta hän voi anastaa tämän virtsaa: eli Amy myös huijasi, että hän on raskaana. Amy on muuttanut ulkonäköään ja piileksii nyt kaukaisessa motellissa. Hän uskoo että Nick saa kuolemantuomion vaimonsa taposta.
Amyn suunnitelma näyttää toimivan, kunnes hänet ryöstetään motellissa. Hänelle jää vain pakoauto, eikä hänellä ole yösijaa. Niin Amy soittaa entiselle poikaystävälleen Desi Collingsille (Neil Patrick Harris), jota vastaan hän vuosia takaperin hankki lähestymiskiellon. Amy kertoo Desille, että hän on pakomatkalla, koska pelkää Nickiä kuollakseen. Desi nielee valheen ja kuvittelee, että hän on vihdoin voittanut Amyn sydämen. Hän antaa Amyn jäädä luksuskartanoonsa.
Nick löytää todisteen Amyn juonesta ja saa siskonsa Margon (Carrie Coon) uskomaan, että hän on syytön. Kun media jatkaa Nickin syyttämistä, sisarukset palkkaavat tunnetun asianajajan Tanner Boltin (Tyler Perry), joka auttaa Nickiä esiintymään julkisuudessa. Sitten Nickin entinen oppilas Andie (Emily Ratajkowski) paljastaa, että hänellä ja Nickillä on jo vuoden ajan ollut suhde. Tämän jälkeen Nick esiintyy talk-show’ssa ja kertoo oman puolensa tarinasta. Hän pyytää anteeksi virheitään aviopuolisona ja vakuuttaa, että haluaa vain Amyn takaisin kotiin. Hänen tarinansa on tarpeeksi vakuuttava, jotta median kanta ja Amyn tunteet Nickiä kohtaan muuttuvat. 
Amy suunnittelee pakoa kartanosta. Hän kaataa päälleen punaviiniä ja näyttelee valvontakameroille, että Desi on raiskannut hänet. Seuraavana päivänä Amy viettelee Desin ja viiltää tältä kurkun auki kesken seksin. Amy palaa kotiinsa yltä päältä veressä, ja talon ympärillä parveileva media näkee kaiken. Amy kertoo sairaalassa, että Desi kidnappasi ja raiskasi hänet. Näin hän puhdistaa Nickin maineen. Tässä tilanteessa Tanner ei voi enää auttaa Nickiä. Rikoskomisario Rhonda Boneyn epäilyksistä huolimatta Amyn tarina saa laajalti sympatiaa, ja poliisi uskoo jutun selvinneen.
Kotona Amy keskustelee Nickin kanssa suihkussa, jotta Nick ei voisi äänittää heidän keskusteluaan. Amy myöntää että hän murhasi Desin. Hän selittää että palasi takaisin Nickin luo, koska näki tv-haastattelussa jälleen sen miehen, jonka kanssa hän meni naimisiin, miehen jota hän rakastaa. Nick aikoo kuitenkin jättää Amyn ja paljastaa tämän valheet.
Ennen televisiohaastattelua Amy väittää, että hän on käyttänyt Nickin varastoitua spermaa ja on nyt raskaana. Nick reagoi ilmoitukseen väkivaltaisesti ja lyö Amyn seinää vasten. Nick kokee silti, että hän on vastuussa syntymättömästä lapsestaan. Sisko yrittää puhua Nickin vielä ympäri, mutta epäonnistuu: mies päättää jäädä asumaan Amyn kanssa. Nick ja Amy esiintyvät tv-haastattelussa ja kertovat, että he odottavat lasta.
Vastaanotto.
Tuotto.
Elokuva tuotti ensi-iltaviikonloppunaan maailmanlaajuisesti yli 62 miljoonaa dollaria. Se on David Fincherin paras avaustulos. Suomessa elokuva oli ensi-iltaviikonloppuna kolmanneksi katsotuin, edellä suomalaiselokuvat "Mielensäpahoittaja" ja "Vadelmavenepakolainen".
Arvostelut.
Elokuva on saanut kriitikoilta positiivisen vastaanoton. Rotten Tomatoes -sivuston mukaan 249 arvostelun perusteella laskettuna kriitikoiden arvosteluista 88 prosenttia oli positiivisia.
Dome-sivuston Aki Lehti kirjoittaa, että ”elokuvan todellinen tähti on Rosamund Pike, jonka ääripäistä toiseen heittelevien tunteiden ilmaisu on mykistävän hienoa. Hänen suloisen viaton, rakastunut, kiimainen, täynnä vihaa oleva ja jopa täysin sekopäinen Amynsa on monipuolisuudessaan Oscarin arvoinen suoritus”. Helsingin Sanomien Anne Möttölän mukaan Piken jääblondi tekisi Alfred Hitchcockinkin kateelliseksi.